*Елдің ертеңі – бүгінгі жас ұрпақтың қолында,*

*ал жас ұрпақтың тағдыры –ұстаздың қолында .*

*Н.Ә. Назарбаев.*

**Мен қазіргі заман педагогімін (Эссе)**

 Адамның өзіне өзі қоятын және оған жауап іздейтін сұрақтары болады. Мен үшін де мұндай сұрақтың бірі – тәрбиеші деген кім? Аты айтып тұрғандай тәрбиеші - жаңа өсіп келе жатқан бүлдіршіндерге тәрбие бере алатын адам. Ол қандай болу керек?

 Ол ең бірінші мейірімді болу керек, өйткені ол – ұстаз, ол - ана. Мейірімді ана ол ешқашан өз баласына да, өзгенің баласына да жамандық жасамайды. Себебі, бала мейірімге бөленіп, еш нәрсеге алаңдамай еркін өседі.

 Әр бала - отбасы мен балабақшаның дәнекері, ең бастысы біздің қоғамның дамытушы болашағы. Сондықтан да қазіргі заман педагогінің мақсаты жас ұрпақты заман талабына сай етіп тәрбиелеу болып табылады. Педагог ретінде баланы жан-жақты тәрбиелеу үшін ең бастысы педагог ізденімпаз, жаңашыл, шығармашыл, ақпараттық технологияларды меңгерген болуы керек. Кішкене бүлдіршіндердің тілін тауып сөйлесу де үлкен өнер. Олар айтылған ақпаратты есте сақтағыш, қоршаған ортаны білуге, тануға өте құмар келеді.

 Мен әрбір өткізілген оқу қызметтерімде балалардың «бүгін не көрсетер екен немесе қандай ойын ойнаймыз» деген қызығушылықпен қарап отырғанын сеземін. Баламен бала тілінде сөйлесу арқылы да көптеген жетістіктерге жетуге болады.

 Тәрбиешінің әрбір өткізген оқу қызметінде таңдалған ойындар, жасақталған тапсырмалары жасына сай дұрыс таңдалса, оқу қызметінің жоспары жас ерекшелігіне сай құрылса, онда баланың оқуға, үйренуге деген ынта жігері артары сөзсіз.

 Өзімнің еңбек жолымда әрдайым балалардың тілін, ой- өрісін, тіл байлығын, ұсақ қол моторикасын дамыту мақсатында Монтессори элементтерін пайдалана отырып, ойынға қажетті құралдарды табиғи материалдардан жасап, дидактикалық, дамытушылық,үлестірмелі ойын түрлерімен ұйымдастырамын. Себебі ойын барысында есту, көру, сезіну, қабылдау сияқты үрдістері дамып, дыбыстарды ажыратуға, заттарды пішініне, түсіне, көлеміне қарай іріктеуге, орындауға үйренеді. Күнделікті қолданатын кір қыстырғыштар, баклашка қақпақтары және тағы да басқа табиғи материалдардан қолжетімді,әрі қауіпсіз ойын түрлерін жасап қолданамын. Бала өз іс-әрекетін қай жерде жасаймын десе де құқылы, жерде отырып сурет саламын десе, партаға отырғызып қинамау керек. Сондықтан да Монтессоридің ұраны «өзім жасауыма көмектес» болып табылады.

 Балалардың шығармашылығын, қызығушылығын, сөздік қорларын дамытуда ойындарды, тапсырма-жаттығуларды қолдану үлкен нәтиже береді. Ойын арқылы балалардың сөздік қоры дамып, ауызша сөйлеу машығын игереді, таным белсенділіктері қалыптаса түсіп, ақыл-ойы өсіп жетіледі, әрі адамгершілік қасиеттерді бойына сіңіреді. Өйткені оқу қызметінде ең маңыздысы қойылған дұрыс мақсат пен күтілетін нәтижелер.

 Өз сұрауыма Ж. Аймауытовтың « Баланың ынтасын арттыру үшін оқытатын нәрседе бір жаңашылдық болу керек», – деген сөзінен жауап таптым. Неге десеңіз, әр бала балабақшаға келгенде жаңа білім алып шығуымен қатар, өзінің де белгісіз бір қырларын танытуы тиіс. Сонда ғана оқу қызметі қойылған мақсатына жетеді. Әрбір жаңашыл педагог өзінің шығармашылық әрекетінде дәстүрлі стильден алшақтап, үнемі жаңашыл ойындар мен идеялар жетегінде жүрсе, білім сапасының жақсара түсетіні сөзсіз.

Мұнайлы аудандық білім бөлімі

Мұнайлы ауданы Білім үйлестіру орталығы

**Эссе**

**Аудандық үздік педагог байқауына қатысушы**

**«№2 Туберкулез ауруынан сауықтыру балабақшасы» мемлекеттік мекемесі тәрбиешісі:**

**Оразова Зульфия Сериковнаның**

**«Мен қазіргі заман педагогімін» тақырыбындағы эссесі**

